Ríkið gæti þurft að leggja í kostnað við lagfæringar á Eiðum áður en hægt væri að taka þar á móti flóttafólki frá Úkraínu. Eigendurnir mæta á fund í félagsmálaráðuneytinu í dag ásamt fulltrúum Múlaþings.
Húsnæðisskortur auðveldar ekki móttöku flóttafólks frá Úrkaínu og er nú horft í ýmsar lausnir og vannýtt húsnæði. Gamli alþýðsskólinn á Eiðum hefur staðið nær tómur árum saman, með heimavist og mikilli aðstöðu. Þegar stríðið braust út viðruðu eigendur staðarins strax þá hugmynd að bjóða Eiða fyrir flóttafólk. Sveitarfélagið Múlaþing tók vel í hugmyndina og komin er af stað vinna við að greina hvað þarf að gera.
Björn Ingimarsson sveitarstjóri Múlaþings segir að mikilvægur fundur verði haldinn í félagsmálaráðuneytinu í dag.
Ég er svona að gera mér vonir um það að á þessum fundi þá munum við fá betri sýn á hvert er mögulegt umfang þessa verkefnis. Hvernig aðkoma sveitarfélagsins eigi að vera.
Fram hefur komið að flóttafólk sem kæmi til Austurlands gæti auðveldlega fengið vinnu. Á fundinum í dag verður fulltrúi eigenda og kynnir hvaða lagfæringar þarf að ráðast í til að hægt verði að taka gamla alþýðuskólann í notkun en þar gæti rúmast talsverður fjöldi.
Mér hefur skilist að tiltölulega fljótlega yrði hægt að koma hluta af því í gott horf en það mun taka lengri tíma að koma öllu húsnæðinu í það ástand sem þarf.
Ráðast þyrfti í talsverðar lagfæringar á Eiðum áður en hægt yrði að taka þar á móti flóttafólki frá Úkraínu. Múlaþing og eigendur staðarins funda um málið með félagsmálaráðuneytinu í dag. 